AQ ฟุ้งยอดขาย “เอคิว อาเรีย อโศก” ทะลุเป้า ยอดจองเกลี้ยงในสัปดาห์เดียว
AQ เผยยอดขาย "เอคิว อาเรีย อโศก" ที่มีมูลค่าโครงการ 1.6 พันลบ. ทะลุเป้า เผยยอดจองเกลี้ยง 100% ภายในสัปดาห์เดียว
7 ก.ค. 2558

นายยงยุทธ ชัยพรหมประสิทธิ์ ประธานเจ้าหน้าที่บริหาร บริษัท เอคิว เอสเตท จำกัด (มหาชน) หรือ AQ เปิดเผยว่า โครงการ เอคิว อาเรีย อโศก (AQ ARIA ASOKE) คอนโดมิเนียมเพดานสูง 360 ซม. มูลค่าโครงการกว่า 1,600 ล้านบาท ซึ่งเปิด PRE-OPENING ระหว่างวันที่ 27-28 มิ.ย.ที่ผ่านมา ประสบความสำเร็จเป็นอย่างมาก ยอดขายเกลี้ยงภายใน 1 สัปดาห์ เนื่องจากสามารถตอบโจทย์ความต้องการของผู้บริโภคได้อย่างลงตัวสำหรับคอนโดมิเนียมรูปแบบใหม่เพดานสูง 360 ซม.ที่ให้พื้นที่ได้มากกว่าเดิม
ทั้งนี้ AQ เชื่อว่าดีไซน์เพดานสูง 360 ซม.ของ AQ ARIA ASOKE จะเป็นจุดเปลี่ยนสำคัญในรูปแบบของการพัฒนาคอนโดมิเนียมหลังจากนี้ไป เนื่องจากตลาดอสังหาฯ ต้องการสินค้าใหม่ๆและการแข่งขันที่เข้มข้น อย่างไรก็ตาม บริษัทไม่กังวลในเรื่องนี้ เพราะมั่นใจในทีมงานที่มีความเป็นมืออาชีพ และบริษัทยังจะมีเซอร์ไพรส์ออกมาให้เห็นอีกมากในเร็วๆนี้ ไม่ใช่แค่คอนโดมิเนียม แต่รวมถึงทั้งบ้านเดี่ยวหรือทาวน์โฮมด้วย
ขณะที่เอคิว เอสเตท กำลังจะเปิดตัวโครงการใหม่อีกหลายโครงการภายในปีนี้ โดยเป็นบ้านเดี่ยว 3 โครงการในย่านพหลโยธิน-รังสิตและชลบุรี-บายพาส รวมทั้งทาวน์โฮมย่านสวนสยาม